అశోక్‌ లేలాండ్‌ నుంచి ఎలక్ట్రిక్‌ బస్సు
- ఒక్క చార్జింగ్‌తో దాదాపు 120 కి.మీ. పరుగు
చెన్నరు: హిందూజా గ్రూపునకు చెందిన అశోక్‌ లేలాండ్‌ సంస్థ ఎలక్ట్రిక్‌ బస్సును ఆవిష్కరించింది. పూర్తిగా భారత్‌ కేంద్రంగా తయారు చేసిన మొట్టమొదటి విద్యుత్తు బస్సు 'సర్క్యూట్‌' పేరుతో మార్కెట్లోకి విడుదల చేసింది. ఈ బస్సు ఎటువంటి ఉద్గారాలను విడుదల చేయదని అశోక్‌ లేలాండ్‌ మేనేజింగ్‌ డైరెక్టర్‌ వినోద్‌ కె దాసరి తెలిపారు. దేశంలోని రోడ్లను, ఇతర పరిస్థితులను దృష్టిలో పెట్టుకొని దీనిని తయారు చేసినట్లుగా వివరించారు. ఈ బస్సు 31 సీట్ల సామర్థ్యం కలిగి ఉంటుంది. లిథియం అయాన్‌ బ్యాటరీ తోడ్పాటుతో పని చేసే ఈ బస్సును ఒక్కసారి ఛార్జింగ్‌ చేస్తే ఏక ధాటిగా 120 కిలోమీటర్లు ప్రయాణించవచ్చని సంస్థ తెలిపింది. గంటకు 75 కిలోమీటర్ల వేగంతో ప్రయాణించే ఈ బస్సు బ్యాటరీ ఛార్జింగ్‌కు దాదాపు మూడుగంటలు సమయం పడుతుంది. అగ్ని ప్రమాదాలను పసిగట్టే వ్యవస్థ, అడ్వాన్డ్స్‌ టెలీమెటిక్‌ వ్యవస్థను ఇందులో ఏర్పాటు చేశారు. 12 టన్నుల బస్సు కేటగిరీలో అశోక్‌ లేలాండ్‌ 60 శాతం మార్కెట్‌ వాటాను కలిగి ఉంది.
మీ స్నేహితులకు రికమెండ్ చెయ్యండి